L'entitat, amb el suport del govern de la Generalitat, han posat prop de 1.100 milions d'euros a disposició del teixit econòmic per fer front a les necessitats de liquiditat i assegurar el manteniment de llocs de treball.
El Grup ICF, juntament amb Avalis de Catalunya, continua impulsant el finançament del teixit econòmic de Catalunya, especialment en un context marcat per la crisi sanitària de la COVID-19 i la falta de liquiditat d'autònoms, empreses i entitats.
Des de l'esclat de la pandèmia i fins a finals de juny, el Grup ICF / Avalis ha aprovat 1.341 operacions per finançar autònoms, empreses i entitats per un import total de 502,2 milions d'euros a través de les múltiples solucions que ha posat en marxa per fer front a la COVID-19, així com altres línies de préstecs prèvies a l'estat d'alarma.
En línia amb la composició del teixit empresarial a Catalunya, el 94% de les operacions aprovades són de persones emprenedores i pimes.
En conjunt, el volum de finançament atorgat per l'ICF des de l'estat d'alarma ha permès la creació i/o manteniment de gairebé 52.000 llocs de treball.
Pel que fa a la distribució sectorial, la indústria, el comerç, el turisme, el transport i la cultura han estat els destinataris principals del finançament que s'ha activat durant els darrers mesos d'activitat.
En relació amb la distribució territorial, Barcelona i la seva àrea d'influència concentren el 65% de les operacions aprovades, seguida de Lleida-Pirineus (11%), Tarragona-Terres de l'Ebre (8%), la Catalunya Central (7%) i Girona (6%).
Amb l'esclat de la COVID-19, el Govern de Catalunya, a través del Grup ICF / Avalis, va posar a disposició del teixit econòmic català 1.000 milions d'euros en línies de préstecs i avals per cobrir les necessitats de circulant i preservar els llocs de treball.
A més, l'ICF va complementar aquesta oferta amb altres solucions de finançament específiques per sectors greument afectats per la pandèmia i una línia finançada al 100% pel Fons Europeu de Desenvolupament Regional (FEDER) de la Unió Europea.
El conseller delegat de l'ICF, Josep-Ramón Sanromà, ha afirmat que "el rol de l'ICF, com a banca pública, és el de complementar l'oferta de la banca comercial i d'altres entitats públiques per tal de recolzar el teixit econòmic en aquests moments especialment difícils".
"En aquest sentit, les nostres solucions aporten liquiditat directa a autònoms, empreses i entitats per afrontar aquesta crisi", ha puntualitzat.
Més de 1.100 milions d'euros en préstecs i avals
Amb l'impuls del Govern, durant la primera quinzena d'Abril es van posar en marxa els préstecs " ICF-Avalis liquiditat COVID-19 ", que compten amb l'aval del 100% d'Avalis de Catalunya.
Mitjançant aquesta línia, destinada a autònoms i pimes i dotada amb 300 milions d'euros, s'han aprovat fins a final de juny un total de 865 operacions per 151,6M€.
D'aquest volum, 358 sol·licituds per 75,1M€ corresponen a l'ICF mentre que la resta s'han gestionat a través de les diferents entitats financeres adherides al conveni.
Tot i l'entrada en funcionament a principis del mes de maig, la línia de préstecs i avals " ICF Crèdit COVID-19 ", ja suma 130 operacions per un import de 125,1 milions d'euros.
A més, hi ha en una fase avançada d'estudi operacions per valor de 238,9 milions d'euros.
Els crèdits, de fins a 2,5 milions d'euros, compten amb la garantia del 80% del Departament de la Vicepresidència i d'Economia i Hisenda, dintre del Marc temporal d'ajuts d'Estat.
Aquests préstecs aporten liquiditat addicional al finançament de la banca comercial amb garantia de l'ICO.
Addicionalment a aquestes dues línies, l'ICF i la Comissió Europea van activar a mitjans de maig els préstecs " ICF Eurocrèdit COVID-19 ", finançats al 100% pel Fons Europeu de Desenvolupament Regional (FEDER) de la Unió Europea i amb una dotació inicial de 70 milions d'euros.
A través d'aquesta línia s'han finançat 15 empreses per 9,5 milions d'euros i s'estan analitzant més de 200 sol·licituds que permetran assolir l'objectiu dels 70M€.
Línies sectorials especifiques per sectors afectats per la COVID-19
Al començament de l'estat d'alarma, l'ICF, conjuntament amb el Departament de Cultura i l'Institut Català d'Empreses Culturals (ICEC), van activar una línia de finançament per empreses i entitats culturals.
A través d'aquesta solució, ja s'han confirmat 69 operacions per un import de 6,4 milions d'euros.
Actualment, l'ICF treballa per activar altres línies de finançament concretes per sectors que s'han vist afectats per aquesta situació com, per exemple, entitats esportives, les empreses de l'àmbit de la recerca, l'alimentari o l'economia social entre d'altres.
Una de les característiques que defineix la banca pública és la seva capacitat per adaptar-se a les necessitats i la situació de cadascuna de les empreses.
"Som capital pacient", ha explicat Sanromà.
"Ara més que mai les empreses que tenen préstecs vigents amb l'ICF necessiten reestructurar el seu deute per fer front a la situació.
En aquest sentit, des de l'ICF els hi oferim una carència de fins a 12/18 mesos perquè puguin afrontar aquest període amb més tranquil·litat".
Arran de la COVID-19, l'ICF ha reestructurat 177 operacions per un import de 147,4 milions d'euros.
En aquests mesos l'entitat també ha continuat oferint altres solucions de finançament que ja formaven part de la seva cartera.
En concret, a través de les múltiples línies de préstecs que es mantenen actives, s'han concedit 85 operacions per 62,3 milions d'euros.
Actualment, l'ICF continua impulsant el finançament d'aquelles empreses que necessiten liquiditat arran de la COVID-19.
Alhora, treballa per dissenyar noves solucions per afavorir la reactivació de l'economia i potenciar la innovació, la sostenibilitat i el creixement.
L'ICF és l'entitat financera pública de Catalunya.
Té com a missió principal promoure el finançament de la comunitat empresarial a Catalunya per tal de contribuir al creixement, la innovació i la sostenibilitat de l'economia catalana.
L'ICF actua com a complement del sector privat oferint una àmplia gamma de solucions de finançament centrades en préstecs, garanties i inversió en capital risc.